b'\n_START_ARTICLE_\nIvan Cvitanovi\xc4\x87\n_START_PARAGRAPH_\nDon Ivan Cvitanovi\xc4\x87 (Ba\xc5\xa1ka Voda, 1932. - Split, 20. studenoga 1996.), hrvatski rimokatoli\xc4\x8dki sve\xc4\x87enik, publicist, kolumnist, \xc5\xa1ahist. Pisao je u mnogim revijama i \xc4\x8dasopisima (Crkva u svijetu, Bogoslovska smotra, Veritas...). Posljednje tri godine bio je redoviti suradnik dnevnih novina Slobodne Dalmacije, gdje je imao svoju kolumnu. Napisao je  i  izdao \xc4\x8detiri  knjige: Razgovor (1982.), Odnosi (1983.), Zaljubljenost (1985.) i Misterij ljubavi (izdana postumno 1997.). Pokrenuo je i izdava\xc4\x8dku biblioteku "Buvina". Razgovor, Odnosi i Zaljubljenost! \xc4\x8dine psiholo\xc5\xa1ko-poeti\xc4\x8dnu trilogiju.\n_START_SECTION_\n\xc5\xbdivotopis\n_START_PARAGRAPH_\nRodio se u Ba\xc5\xa1koj Vodi. Zaredio se za sve\xc4\x87enika je 1956. godine. Prvo je bio \xc5\xbeupnik u Medovu Docu, zatim je bio tajnik nadbiskupa Frane Frani\xc4\x87a. Tijekom tog vremena diplomirao je na studiju matematike i fizike, pa te predmete predaje u splitskoj sjemeni\xc5\xa1noj gimnaziji. Imenovan je kapelanom i vjerou\xc4\x8diteljem u prvostolnici sv. Dujma, a 1979. je instaliran na slu\xc5\xbebu \xc5\xbeupnika i kanonika. Bio je katedralni \xc5\xbeupnik, studentski vjerou\xc4\x8ditelj, profesor matematike i fizike, \xc5\xa1ahist i nogometa\xc5\xa1, hajdukovac, du\xc5\xa1obri\xc5\xbenik ulice, obnovitelj katedrale. Ostavio je trajan pe\xc4\x8dat na splitske osamdesete i prvu polovinu devedesetih godina. Poznat po svom "gradskom pastoralu" i dru\xc5\xbeio se sa svim vrstama ljudi. Bio je svugdje i odsvuda su dolazili k njemu. Na vjeronau\xc4\x8dnim satima za mlade\xc5\xbe bila je tolika posje\xc4\x87enost da su slu\xc5\xa1a\xc4\x8di bili i izvan da se nije moglo do\xc4\x87i blizu, koliko je bilo mnogo ljudi. Za vrijeme nedjeljnih propovijedi bilje\xc5\xbeila se rekordna posje\xc4\x87enost splitskoj katedralnoj rotondi. Njegov vjeronauk nije bio klasi\xc4\x8dan u cilju u\xc4\x8denja vjerskih istina, nego je bio \xc5\xa1ira pristupa koji se nije ograni\xc4\x8dio samo na doktrinalnu misao, nego je u dijalog dovodio sve ideje i vodio slu\xc5\xa1atelja evan\xc4\x91eoskim putem prema Kristu. Po\xc5\xbeeljno je to bilo i za one koji nisu vjernici, a tra\xc5\xbeili su mogu\xc4\x87nost premo\xc5\xa1\xc4\x87ivanja ateizma i kr\xc5\xa1\xc4\x87anstva. \xc5\xbdivio je i djelovao u skladu s "aggiornamentom \xe2\x80\x93 posada\xc5\xa1njenjem Crkve"._NEWLINE_\xc4\x8clan \xc5\xa1ahovskog kluba G\xc5\xa0K Solin-Cemex.'